KIRJALLINEN KYSYMYS E-1933/02 esittäjä(t): Dorette Corbey (PSE) komissiolle. Nopean hälytysjärjestelmän toiminta nitrofeenipäästöjen tapauksessa.



Virallinen lehti nro 301 E , 05/12/2002 s. 0248 - 0249



KIRJALLINEN KYSYMYS E-1933/02 esittäjä(t): Dorette Corbey (PSE) komissiolle (3. heinäkuuta 2002) Aihe: Nopean hälytysjärjestelmän toiminta nitrofeenipäästöjen tapauksessa Toukokuussa 2002 tuli ilmi, että Saksassa oli löydetty EU:ssa kiellettyä kasvintorjunta-ainetta nitrofeeniä viljassa ja siitä valmistetussa siipikarjan rehussa. Elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä annetun asetuksen (EY) N:o 178/2002(1) mukaan silloin, kun jäsenvaltiolla on tietoa elintarvikkeista tai rehusta ihmisten terveydelle aiheutuvasta vakavasta välittömästä tai välillisestä riskistä, nämä tiedot on ilmoitettava välittömästi nopealla hälytysjärjestelmällä komissiolle, joka toimittaa kyseiset tiedot viipymättä verkoston jäsenille. Belgian lehdistön mukaan Saksa kuitenkin varoitti ainoastaan komissiota ja niitä jäsenvaltioita, joita asia näytti koskevan, eivätkä muut jäsenvaltiot saaneet tapauksesta riittävästi virallista tietoa (De Morgen -päivälehti, 15. kesäkuuta 2002). Alankomaiden ministerin 30. toukokuuta 2002 päivätyssä kirjeessä maan parlamentin toiselle kamarille (Kamerstuk-julkaisu 26991, numero 67) ei puhuta nopean hälytysjärjestelmän merkityksestä nitrofeenipäästöä koskevien tietojen välittämisessä. Kirjeessä todetaan, että tiedot oli saatu Saksan viranomaisilta. 1. Voiko komissio vahvistaa nopean hälytysjärjestelmän toimineen Saksan nitrofeenipäästöä koskeneiden tietojen välittämisen yhteydessä? 2. Millaisen arvosanan komissio antaa nopean hälytysjärjestelmän toiminnalle? 3. Jos nopean hälytysjärjestelmän toiminnassa oli huomauttamista, voiko komissio kertoa, mistä kyseiset puutteet sen mielestä johtuivat ja mihin toimiin se aikoo ryhtyä tilanteen korjaamiseksi? 4. Onko komissio kanssani yhtä mieltä siitä, että on ensiarvoisen tärkeää, että elintarviketurvallisuutta koskeviin yhteisön tason määräyksiin ja menettelyihin luotetaan ja että asianmukaisella yhteisön toteuttamista toimista tiedottamisella on merkitystä? Voiko komissio kertoa, miten se toteutti tiedottamisen tässä tapauksessa? (1) EYVL L 31, 1.2.2002, s. 1. David Byrnen komission puolesta antama vastaus (1. elokuuta 2002) Komissio vahvistaa, että elintarvikkeita ja rehua koskevaa nopeaa hälytysjärjestelmää, joka perustettiin elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä 28. tammikuuta 2002 annetulla Euroopan parlamentin ja neuvoston asetuksella (EY) N:o 178/2002, on käytetty tiedon välittämiseksi asiaa koskevan verkoston jäsenille nitrofeenin joutumisesta rehu- ja elintarvikeketjuun. Komissio katsoo, että tiedonvaihto toimii tämän järjestelmän kautta erittäin hyvin. Järjestelmän toiminnan laatu riippuu kuitenkin siitä, millaista tietoa verkoston jäsenet lähettävät sen kautta. Tästä syystä komissio muistuttaa jäsenvaltioita säännöllisesti, että järjestelmän asianmukaisen toiminnan edellytys on mahdollisimman yksityiskohtaisten ja täydellisten tietojen oikea-aikainen lähettäminen. Kolmansien maiden kiinnostus elintarvikkeita ja rehua koskevaa nopeaa hälytysjärjestelmää kohtaan kasvaa koko ajan, mikä osoittaa, että elintarvikeviranomaiset kautta maailman suhtautuvat tähän järjestelmään myönteisesti. Komissio on arvoisan parlamentin jäsenen kanssa samaa mieltä siitä, että luottamus elintarviketurvallisuutta koskeviin säännöksiin ja menettelyihin sekä asianmukainen tiedottaminen ovat ensiarvoisen tärkeitä asioita. Edellä mainitun nitrofeenitapauksen yhteydessä komissio vastasi kaikkiin tiedotusvälineiden esittämiin kysymyksiin, antoi lehdistötiedotteen ja tarjosi asiaa koskevaa tietoa terveys- ja kuluttaja-asioiden pääosaston verkkosivuilla.